Wani Syaz

Wani Syaz (lahir Nursyazwani Selamat; 6 Jun 1997) merupakan seorang penyanyi dan komposer Malaysia. Beliau terkenal dengan sejumlah lagu-lagu hitsnya seperti "I Cinta Jer", "Lepaskan", "Pendusta Cinta", "Alhamdulillah", "Sinar Terindah" dan "Kembalilah".

Kerjaya
Wani Syaz mula menunjukkan bakatnya dalam bidang muzik semasa sekolah rendah dengan aktif menyertai pertandingan nasyid, kugiran sekolah dan juga pertandingan tilawah al-Quran. Di awal penglibatannya dalam bidang muzik, beliau dikenali secara mononim sebagai Wani.

Pada tahun 2014, Wani telah menandatangani kontrak rakaman di bawah syarikat rakaman FMC Music (Fantasia Music City). Di bawah FMC, beliau merakamkan single pertamanya, "I Cinta Jer" yang digubah sendiri olehnya dengan mendapat sentuhan susunan muzik daripada AG Coco.

Wani kemudian muncul bersama single keduanya, "Lepaskan" dengan menampilkan duet bersama Juzzthin, setahun berikutnya. Beliau meneruskan kolaborasinya bersama Juzzthin menerusi dua lagi lagu - "Alhamdulillah" (2016) dan "Aku Selalu Setia" (2017). 

Pada tahun 2017, beliau menjadi salah seorang peserta Gema Gegar Vaganza musim pertama. Bagaimanapun, beliau gagal mara ke konsert minggu seterusnya apabila menjadi peserta keempat yang tersingkir di konsert minggu kelima.

Pada Julai 2018, Wani muncul bersama lagu "Pendusta Cinta" yang menampilkan W.A.R.I.S. Menerusi lagu ini, beliau turut mengembangkan bakatnya sebagai komposer dan penulis lirik bersama. Muzik videonya pula mencatat 24 juta tontonan di YouTube dalam tempoh setahun. Pada Oktober, beliau menjenamakan dirinya sendiri sebagai Wani Syaz bagi mengelak kekeliruan dengan Wany Hasrita dan Wani Kayrie.

Pada tahun 2019, beliau muncul dengan sebuah lagu Raya bertajuk "Menanti di Aidilfitri" menampilkan kolaborasi bersama Muna Shahirah, Wany Hasrita dan Wan Azlyn. Sebuah muzik video yang turut dibintangi oleh Azhan Rani telah diterbitkan bagi mempromosikan single ini. Selain itu, Wani turut muncul dengan dua lagi single, "Sinar Terindah" yang menampilkan duet bersama Wany dan single solo, "Gemala". EP sulungnya, Alhamdulillah dikeluarkan pada tahun yang sama dengan memuatkan 6 lagu.

Kolaborasi beliau bersama W.A.R.I.S. diteruskan dengan pelancaran single "Habibi" yang berkonsepkan genre padang pasir dengan sentuhan moden. Ia dikeluarkan pada 16 November 2020.

Wani Syaz juga berjinak-jinak dalam bidang lakonan apabila muncul sebagai kameo untuk filem Siapa Tutup Lampu? (2021) yang dibintangi oleh Azizul Ammar, Uyaina Arshad dan Naim Daniel.

Pada 20 Januari 2022, Wani sekali lagi berkolaborasi bersama Wany Hasrita menerusi lagu duet "Sang Purnama". Lagu ciptaan Sang Hitam, Mas Dewangga dan Aden King, manakala liriknya ditulis oleh Sang Hitam ini diilhamkan dari kisah percintaan Adam dan Hawa.

Bakat
Selain menyanyi, Wani juga mempunyai bakat mencipta lagu dan bermain alat muzik.

Kehidupan peribadi
Wani dilahirkan dan dibesarkan di Batu Pahat, Johor dan merupakan anak bongsu daripada dua beradik. Ibunya, Rohanisah Hassan Basri, merupakan seorang guru agama.

Di luar kerjaya muzik, beliau turut aktif berniaga dengan mengusahakan restoran Beezer Box milik keluarganya di kampung halamannya. Wani menyifatkan dirinya sebagai seorang yang bersikap introvert.

Diskografi

EP

Single

Filemografi

Filem

Anugerah dan pencalonan

Rujukan

Pautan luar
 
 
 Wani Syaz di YouTube

Kelahiran 1997
Orang hidup
Orang Malaysia berketurunan Melayu
Muslim Malaysia
Orang dari Johor
Penyanyi wanita Malaysia
Penggubah lagu Malaysia
Penulis lirik Malaysia
Penerbit rakaman Malaysia
Penyanyi berbahasa Melayu
Peserta Gema Gegar Vaganza